Uredba Komisije (ES) št. 1889/2002

z dne 23. oktobra 2002

o izvajanju Uredbe Sveta (ES) št. 448/98 o spremembah in dopolnitvah Uredbe (ES) št. 2223/96 glede razporeditve posredno merjenih storitev finančnega posredništva (PMSFP) v okviru Evropskega sistema nacionalnih in regionalnih računov (ESR)

(Besedilo velja za EGP)

KOMISIJA EVROPSKIH SKUPNOSTI JE -

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 448/98 z dne 16. februarja 1998 o dopolnitvi in spremembi Uredbe (ES) št. 2223/96 glede razporeditve posredno merjenih storitev finančnega posredništva (PMSFP) v okviru Evropskega sistema nacionalnih in regionalnih računov (ESR) [1] ter zlasti člena 5(3) Uredbe,

ob upoštevanju naslednjega:

(1) Uredba Sveta (ES) št. 2223/96 z dne 25. junija 1996 o Evropskem sistemu nacionalnih in regionalnih računov v Skupnosti [2] (v nadaljnjem besedilu "ESR 95"), kakor je bila nazadnje spremenjena z Uredbo (ES) št. 359/2002 Evropskega parlamenta in Sveta [3], vsebuje referenčni okvir skupnih standardov, opredelitev, klasifikacij in računovodskih pravil za izdelavo računov držav članic za statistične potrebe Skupnosti, da bi zagotovili primerljive rezultate med državami članicami.

(2) Priloga I k Uredbi (ES) št. 448/98 je spremenila Prilogo A k Uredbi (ES) št. 2223/96, da bi v metodologijo ESR 95 uvedla načelo razporeditve posredno merjenih storitev finančnega posredništva in določila poskusne metode za razporeditev posredno merjenih storitev finančnega posredništva, ki naj bi jih države članice testirale od leta 1995 do 2001; preskusno obdobje je bilo dovolj dolgo, da se lahko oceni, ali so bili glede pravilnega merjenja obravnavane ekonomske dejavnosti z razporeditvijo doseženi zanesljivejši rezultati kakor s sedanjo ničelno razporeditvijo.

(3) V skladu s členom 5(1) Uredbe (ES) št. 448/98 je Komisija predstavila Evropskemu parlamentu in Svetu 21. junija 2002 končno poročilo, v katerem je kvalitativna in kvantitativna analiza vplivov poskusnih metod za razporeditev in izračun posredno merjenih storitev finančnega posredništva. To končno poročilo zaključuje, da so rezultati preskusnega obdobja pozitivni, ker se v splošnem priznava, da razporeditev posredno merjenih storitev finančnega posredništva pomeni znatne izboljšave metodologije ESR 95 in omogoča natančnejšo primerjavo ravni bruto domačega proizvoda (BDP) v Evropski uniji.

(4) Ker je bila zanesljivost rezultatov, dobljenih v preskusnem obdobju, v končnem poročilu ocenjena pozitivno, je treba metodo za razporeditev posredno merjenih storitev finančnega posredništva v skladu s členom 5(3) Uredbe (ES) št. 448/98 sprejeti pred 31. decembrom 2002.

(5) Komisija je v svojem končnem poročilu, predloženem Evropskemu parlamentu in Svetu, zavzela stališče, da bi bilo državam članicam smiselno odobriti dve dodatni leti za nadaljnje izboljšanje virov in metod, ki jih uporabljajo za razporeditev posredno merjenih storitev finančnega posredništva.

(6) Opravljeno je bilo posvetovanje z Odborom za monetarno, finančno in plačilnobilančno statistiko, ustanovljenim s Sklepom Sveta 91/115/EGS [4], kakor je bil spremenjen s Sklepom 96/174/ES [5].

(7) Ukrepi, predvideni s to uredbo, so v skladu z mnenjem Odbora za statistični program (OSP) -

SPREJELA NASLEDNJO UREDBO:

Člen 1

1. Države članice pripravijo naslednje izračune in razporeditve v skladu s podrobno metodologijo, opisano v Prilogi III k Uredbi Sveta (ES) št. 448/98:

(a) izračun in razporeditev posredno merjenih storitev finančnega posredništva med sektorje porabnike z uporabo referenčne stopnje, ki je kot "metoda 1" opredeljena v točki 1(b) Priloge III k Uredbi Sveta (ES) št. 448/98;

(b) izračun in razporeditev uvoženih in izvoženih posredno merjenih storitev finančnega posredništva (vključno s posredno merjenimi storitvami finančnega posredništva med rezidenčnimi in nerezidenčnimi finančnimi posredniki) z uporabo referenčne stopnje, ki je kot "zunanja" referenčna stopnja opredeljena v točki 1(b) Priloge III k Uredbi Sveta (ES) št. 448/98;

(c) razporeditev posredno merjenih storitev finančnega posredništva med dejavnosti porabnice na podlagi stanja posojil in vlog posamezne dejavnosti ali, če te informacije niso zanesljive, na podlagi proizvodnje posamezne dejavnosti;

(d) izračun posredno merjenih storitev finančnega posredništva v stalnih cenah na podlagi obrazca iz točke 3 Priloge III k Uredbi Sveta (ES) št. 448/98.

2. Države članice posredujejo Komisiji rezultate izračunov, izdelanih v skladu s tem členom, kot del tabel iz člena 3 Uredbe (ES) št. 2223/96 (Program pošiljanja podatkov nacionalnih računov), vključno z izračuni za nazaj, in sicer do leta 1995.

Člen 2

Ta uredba začne veljati 20. dan po objavi v Uradnem listu Evropskih skupnosti.

Uporablja se od 1. januarja 2005.

Ta uredba je v celoti zavezujoča in se neposredno uporablja v vseh državah članicah.

V Bruslju, 23. oktobra 2002

Za Komisijo

Pedro Solbes Mira

Član Komisije

[1] UL L 58, 27.2.1998, str. 1.

[2] UL L 310, 30.11.1996, str. 1.

[3] UL L 58, 28.2.2002, str. 1.

[4] UL L 59, 6.3.1991, str. 19.

[5] UL L 51, 1.3.1996, str. 48.

--------------------------------------------------